Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 208/08)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Ceylon Cinnamon“

ELi nr: PGI-LK-02298 – 5.3.2017

KPN ( ) KGT (X)

1. [KPN või KGT] nimetus(ed)

„Ceylon Cinnamon“

2. Liikmesriik või kolmas riik

Sri Lanka

3. Põllumajandustoote või toidu kirjeldus

3.1. Toote liik

Klass 1.8. Aluslepingu I lisas loetletud muud tooted (vürtsid, jne). Klass 2.10. Eeterlikud õlid

3.2. Punktis 1 esitatud nimetusele vastava toote kirjeldus

„Ceylon Cinnamon“ on nimi, mis on antud peamiselt vürtsina tarbitavale taimsele tootele. „Ceylon Cinnamon“ tooteid toodetakse Cinnamomum zeylanicum Blume puust, mis on Sri Lankale (Tseilonile) pärismaine.

„Ceylon Cinnamon“ on kergelt magusa maitse ja tsitruselise aroomiga, millel on meenoot. Selle värvus ulatub kahvatupruunist kuni kergelt punakani, jahvatatud kaneelil aga kuldkollasest kuni pruunini.

Toote „Ceylon Cinnamon“ valmistamise toorained on Cinnamomum zeylanicum Blume puu koor ja lehed. Koor on eriti õhuke, õrn ja pehme, mistõttu saab pulki hõlpsasti purustada, ning pehme tekstuuriga. Koor on helepruuni värvi ja magus ning selles on tunda tsitruselisi. Puu kumariinisisaldus on alla 0,004 % ja lenduvate õlide kaneelaldehüüdi sisaldus on 8–70 %.

Toodet „Ceylon Cinnamon“ on mitmel kujul:

i) Pulgad

Küpsete kaneelivarte sisekoorest kraabitud koor, mida on esmalt päikese käes (mitte otsese päikese käes) kuivatatud ning mis on kokku keeratud ja ühendatud, asetades tükid otsapidi üksteise sisse. Rulli sisse jääv süvend on täidetud väikeste kaneelipuu koore. Nii moodustuvad pulgad pikkusega ligikaudu 1050 mm ± ligikaudu 50 mm. Niiskusesisaldus on kuni 15 %. Lenduva õli sisaldus on kuivaines vähemalt 1 %. Värvus on CC4st CC9ni. Lenduva õli kaneelaldehüüdi sisaldus on 50–70 %. Säilivusaeg on 2–3 aastat.

ii) Lõigatud pulgad

Lõigatud pulkade valmistamiseks kasutatakse kaneelipulki, lõigates need vajalikku pikkusesse (20 mm ≤ 525 mm). Lõigatud kaneelipulki liigitatakse läbimõõdu, värvuse ja pruuniks tõmbumise ulatuse järgi. Niiskusesisaldus on kuni 15 %. Lenduva õli sisaldus kuivaines on 1 % või vähem. Lenduva õli kaneelaldehüüdi sisaldus on 50–70 %. Värvus on CC4st CC9ni. Säilivusaeg on 2–3 aastat.

iii) Pulber

Pulbri „Ceylon Cinnamon“ värvus on pruunist (CC10) kuldkollaseni (CC5); see saadakse sisekoort koorides. Lenduva õli sisaldus on kuivaines vähemalt 0,5 %. Lenduva õli kaneelaldehüüdi sisaldus on 50–70 %. Säilivusaeg on 2–3 aastat.

iv) Leheõli

Toote „Ceylon Cinnamon“ õli ekstraheeritakse pärast toodangu kogumist järele jäänud kaneelilehtede ja -okste aurdestillatsioonist. Õli värvus võib varieeruda väga kahvatukollasest (CC1) merevaigukollaseni (CC7). Kaneelaldehüüdi sisaldus on 8–40 % massist. Murdumisnäitaja varieerub 1,527st 1,540ni ja suhteline tihedus 1,034st 1,54ni temperatuuril 28 °C. Säilivusaeg on kaks aastat.

v) Kooreõli

Toote „Ceylon Cinnamon“ kooreõli ekstraheeritakse kaneelikoort destilleerides. Selle toote kaneelaldehüüdi sisaldus varieerub 30–70 % ja värvus kahvatukollasest (CC2) kuni merevaigukollaseni (CC7). Kaneelaldehüüdi sisaldus on 30–50 % massist. Murdumisnäitaja varieerub 1,555st 1,580ni ja suhteline tihedus 1,01st 1,03ni temperatuuril 28 °C. Säilivusaeg on kaks aastat.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Konkreetsed tootmisetapid, mis peavad määratletud geograafilises piirkonnas toimuma

Kõik toote „Ceylon Cinnamon“ valmistamise etapid toimuvad määratletud geograafilises piirkonnas. Need hõlmavad järgmist:

— paljundamine,

— kasvatamine,

— istanduste haldamine,

— saagi kogumine,

— töötlemine,

— klassifitseerimine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Pulgad, lõigatud pulgad ja pulber

— Pärast tükeldamise ja jahvatamise protsessi pakendatakse toode džuudist/paberist/puuvillast/polüetüleenist kottidesse, toiduainete jaoks ettenähtud alumiiniumfooliumpakenditesse või muudesse toiduainete jaoks mõeldud pakenditesse. Et vältida niiskuse imendumist, peavad pakendid olema suletud.

— Ladustamiseks on vaja toatemperatuuri, kuiva ja õhutatud tingimusi, et vältida keemilist ja mikrobioloogilist saastumist.

— Niiskusesisaldus: < 15 %, otsesest päikesevalgusest eemal.

Kooreõli ja leheõli

Et vältida õhu juurdepääsu, tarnitakse koore- ja leheõli õhukindlates klaas- või epoksükattega metallkonteinerites. Konteinerite materjal ei tohi toodet muuta ja peab seda kaitsma otsese päikesevalguse eest. Ostja ja tarnija võivad kokku leppida muudes konteinerites, kui õli on kaitstud otsese päikesevalguse eest.

3.6. Sellise toote märgistamise erieeskirjad, millele registreeritud nimetus viitab

Toode on tarbijale levitamiseks märgistatud kui „Ceylon Cinnamon“. Igal toote „Ceylon Cinnamon“ pakendil peab olema märgitud tootja registreerimisnumber.

Toote „Ceylon Cinnamon“ pulkade pulbri (kui inimtoiduks ettenähtud toodete) märgistamise kohustuslikud erieeskirjad on järgmised:

— tootja või pakendaja nimi, kaubanimi või kaubamärk ja aadress;

— partii või koodi number;

— netomass;

— toote klass (kui vaja);

— päritolumaa – Sri Lanka.

4. Geograafilise piirkonna täpne määratlus

Geograafiline piirkond hõlmab kogu Sri Lanka saart pindalaga 65 651 km2, millel on ühtlased klimaatilised ja põllumajanduslikud tingimused, mis on määratletud kahe iga-aastase mussooni eristatava mustriga, millest tulenevad sademekogused, ühtlane päikesepaiste ja ühtlane pinnas ning muud põllumajanduslikud näitajad. Need tingimused on piiratud kõrgustega 10–700 m merepinnast. Kaneeli, mida ei toodeta määratletud kõrgustel merepinnast ega spetsifikaatide järgi, ei saa turustada tootena „Ceylon Cinnamon“.

5. Seos geograafilise piirkonnaga

Toote „Ceylon Cinnamon“ registreerimise taotlus põhineb toodete omadustel, tunnustel ja mainel.

5.1. Geograafilise piirkonna eripära

Keskkonnategurid

Geograafilises piirkonnas on konkreetsed topograafilised ja ilmastikutingimused, mis sobivad toote „Ceylon Cinnamon“ kasvatamiseks. Toodet „Ceylon Cinnamon“ kasvatatakse eri tingimustes alates poolkuivast kuni märja tsooni tingimusteni ning Sri Lanka hõbedasest liivmullast liivsavimullani ja lateriitmullast kruusase mullani.

Temperatuur jääb tavaliselt vahemikku 25–32 °C. Sademete hulk piirkonnas on 1 250 – 3 500 mm aastas. Sri Lankal on kaks mussoonidevahelist aastaaega, mistõttu on Sri Lankal igal aastal neli aastaaega, ning troopiline kliima, millele on iseloomulikud tugevalt eristuvad kuivad ja märjad aastaajad. Toodet „Ceylon Cinnamon“ kasvatatakse kogu Sri Lanka saarel kõrgusel 10–700 m merepinnast.

Inimtegurid

Toodet „Ceylon Cinnamon“ on kasvatatud ja töödeldud juba ammustest aegadest, nii et kogu kasvatusprotsess põhineb aastatepikkustel traditsioonidel ja tavadel. Oskused ja meetodid antakse edasi meeskondadena töötavate pereliikmete seas.

Toote „Ceylon Cinnamon“ kasvatamine koosneb eri etappidest, mis aitavad saavutada parimat võimalikku kvaliteeti ja saagist:

— Kaneelipulkade ettevalmistajaid nimetatakse kvalifitseeritud koorijateks või kaneelitehnikuteks. Koorija on see, kes otsustab toodangu kogumiseks sobivaima aja. Kui taime areng ja niiske kliima vastavad tingimustele, mida on vaja parima kvaliteediga toodete „Ceylon Cinnamon“ tootmiseks, algatavad koorijad toodangu kogumise, eemaldades sisekoore, mis eraldub kergesti puidusüdamikust. See tagab, et koores säilib suur õlisisaldus.

— Saagikoristajad on välja töötanud oskusteabe, kuidas teha kindlaks kõige sobivamad puud, mida raiuda, ja kasutavad spetsiaalset tööriistakomplekti. Need tööriistad, eriti keththa ja sooruna koketha, võimaldavad neil kaneelivarred tükeldada, et saavutada paksus ja pikkus, mis on toote „Ceylon Cinnamon“ pulkade jaoks kindlaks määratud.

— Koorijad kraabivad väliskoort teraskaabitsaga, kasutades õrna ja asjatundlikku tehnikat, et sisekoor ei saaks kahjustada. Seejärel hõõrutakse koort põhjalikult valgevasest vardaga, et see puitunud varre küljest lahti tuleks.

— Koorijad võtavad kaarekujulised sisekoored ja täidavad need teiste kooretükkidega, et tekiks pulk, mis peab olema 42 tolli pikk, mõõdetuna kepiga, mida nimetatakse Pethi Kotuwaks.

— Pärast umbes 24-tunnist esialgset kuivatamist pressitakse ja veeretatakse pulgad käsitsi, et tagada nende ühtlane läbimõõt. Seejärel pulgad sorditakse ja lastakse neil kuus kuni kümme päeva teist korda kuivada, et niiskusesisaldus oleks alla 15 %. Et kasutada ära head õhuringlust, kuivatatakse pulgad õhu abil lae lähedal asuvatel väljasirutatud trossidel või eririiulitel.

— Toote „Ceylon Cinnamon“ pulkade ja lõigatud pulkade sortimisel lähtutakse traditsioonilisest Sri Lanka klassifitseerimissüsteemist, mille järgi liigitatakse need järgmiselt: Alba, läbimõõt umbes 0,24 tolli, rabe; Continental, läbimõõt umbes 0,63 tolli, vähem rabe, kuid kuue alamklassiga; Mexican, läbimõõt alla 0,75 tolli, mis on peamine koostisosa paljudes Mehhiko roogades ning mille maitse on magus ja soe, pehmete tsitrusenootidega; ning Hamburg, mille läbimõõt on alla 1,3 tolli ning mida peetakse teistest klassidest paksemaks ja tumedamaks.

Need meetodid võimaldavad õlil ja niiskusel voolata puu südamikust sisekooresse ning tootesse „Ceylon Cinnamon“. See parandab toote „Ceylon Cinnamon“ kvaliteeti, eriti selle tugevat organoleptilist iseloomu.

Maine

Toote „Ceylon Cinnamon“ kaubanduse kohta on andmeid nii kaugelt kui ka muistse Egiptuse, Babüloonia, Araabia, Veneetsia, Kreeka ja Rooma ajast.

Araablased kontrollisid kaneelikaubandust ja hoidsid toote allikat saladuses, et tagada oma monopol. Alles 13. sajandil märgiti esimeses aruandes, Araabia kroonikas „Jumala orjade kohtade ja ajaloo monument“ ära väärtusliku vürtsi tootmise paik. Sel ajal peeti kaneeli kullast väärtuslikumaks.

„Kahtlemata on „Ceylon Cinnamon“ maailma parim, autentsete dokumentide järgi on seda ülistatud 14. sajandi keskpaigast alates ja see on üks väheseid olulisi tooteid, mis on saarel igipõline. Araabia karavanide kaudu oli see teada roomlastele, kes maksid Roomas kaheksa naelsterlingit selle lõhnava vürtsi naela eest. Tseilon (mida De Barras nimetas kaneeli emaks) on seetõttu hästi ära teeninud nimetuse „kaneelisaar“. (Ferguson, 1887)

Encyclopaedia Britannica 1911. aasta väljaandes täheldati, et sellest liigist teistes kohtades toodetud kaneel ei saanud ligilähedalegi Tseilonis kasvatatud kaneelile, märkides seevastu, et „hea kvaliteediga „Ceylon Cinnamon“ on väga õhuke sile koor, millel on helekollakaspruun värvus, tugev lõhn ning omapäraselt magus, soe ja meeldiv aromaatne maitse“.

2019. aastal avaldas ajakiri New Food Magazine Priyashantha artikli toote „Ceylon Cinnamon“ kohta, milles tõsteti esile selle head kvaliteeti ja omadusi, pöörates „erilist tähelepanu sellele, milline on see võrreldes hiina kaneeliga“.

Sri Lanka eeterlikke õlisid käsitlevas dokumentaalfilmis „Sri Lanka eeterlike õlide tööstus“ uuritakse toote „Ceylon Cinnamon“ ajalugu ja kuulsust ning kirjeldatakse õli hüvesid. Filmi kavandas Sri Lanka Moratuwa ülikooli keemia- ja protsessitehnika osakond ning see valmis 2014. aastal. Film on vaatamiseks saadaval kolmes osas hästi tuntud videofailide jagamise veebisaitidel.

Tänapäeval pakuvad kõrgetasemelised restoranid, mis asuvad näiteks Malaisia Petronase kaksiktornides või Hongkongis, toodet „Ceylon Cinnamon“ oma õhtusöögi juurde või pakuvad hommikusöögi churros't, mis on maitsestatud tootega „Ceylon Cinnamon“. Washington DC hotellides pakutakse tuppa serveeritavas söögimenüüs valikuna kofeiinivaba, tootega „Ceylon Cinnamon“ maitsestatud vürtsiteed. 2020. aasta veebisaidil „Penzeys Spices“ on palju retsepte, milles on kasutatud toote „Ceylon Cinnamon“ pulgakesi ja pulbrit.

5.2. Toote eripära

Toodet „Ceylon Cinnamon“ valmistatakse Cinnamomum zeylanicum Blume puust, mis on Sri Lanka põlise kaneelipuu kultiveeritud liik.

Kõiki toote „Ceylon Cinnamon“ vorme iseloomustab nende tugev aroom, õrn, kergelt magus maitse ja tsitruseline, vaevu hoomatava meenoodiga aroom ning nende õlisisaldus (pulgad, koor ja pulber).

Cinnamomum zeylanicum Blume puu koor on eriti õhuke, õrn ja pehme, mistõttu saab pulki hõlpsalt purustada ning nende tekstuur on pehme. See on helepruuni värvi ja magus ning selles on tunda tsitruselisi. Seda saab võrrelda hiina kaneeliga, millel on tumedam pruun värvus ning mis on paks, kõva ja üksluise maitsega.

Kõigil toote „Ceylon Cinnamon“ vormidel on keskmine kuni väike kaneelaldehüüdi sisaldus ning vähene kumariinisisaldus võrreldes hiina kaneeliga, kus mõlema aine sisaldus on väga suur.

5.3. Põhjuslik seos geograafilise piirkonna ja toote erilise kvaliteedi, maine või muude omaduste vahel

Tootel „Ceylon Cinnamon“ on Sri Lanka traditsioonilistest keskkonna- ja inimteguritest tulenevad omadused ja karakteristikud ning lisaks sajanditevanune maine tänu tootmismeetodite katkematule traditsioonile.

Toote „Ceylon Cinnamon“ erakordselt tugev ja mahedalt magus aroom on seotud geograafilise piirkonna konkreetsete topograafiliste ja ilmastikutingimustega (kombinatsioon sademete hulgast, kõrgusest merepinnast ja temperatuurist) ning kohalike tootmismeetoditega.

Selle konkreetsed keemilised ja organoleptilised omadused on seotud toodangu kogumise hooaegadega, mis sõltuvad maist kuni septembrini kestvast edelamussoonist ja detsembrist veebruarini kestvast kirdemussoonist, ning traditsioonilistest teadmistest kaneelitoodangu kogumise, kaneeli koorimise, kuivatamise ja pulkade valmistamise kohta.

Pulgad klassifitseeritakse vastavalt läbimõõdule ja pruuniks tõmbumise ulatusele. Klassid on tuntud kui Alba, Continental, Mexican ja Hamburg. Kõigis neis kategooriates on alamklassid. Klassifikatsioon ei põhine värvusel. Tänu tootjate traditsioonilisele klassifitseerimisprotsessi oskusteabele on pulkadel eriline füüsiline esitusviis, kuna need klassifitseeritakse vastavalt läbimõõdule ja pruuniks tõmbumise ulatusele.

Toodet „Ceylon Cinnamon“ eristavad hiina kaneelist tugevamad aromaatsed omadused ja magusus, mis tulenevad Sri Lanka ilmastiku-, agronoomilistest ja botaanilistest tingimustest. Koor on pehme, õhuke ja meenutab rohkem paberit. Toodet „Ceylon Cinnamon“ töödeldakse ja vormitakse pulkadeks, mida valmistatakse paremini ning mis toovad selle organoleptilised omadused rohkem esile. Need erinevused tagavad, et tootel „Ceylon Cinnamon“ on peenem tekstuur ja parem võime neid omadusi pärast pakendamist säilitada, suurema niiskusesisalduse tõttu on säilivusaeg 2–3 aastat.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Spetsifikaadi terviktekstiga saab tutvuda internetis, klõpsates SLEDB lingil: http://pureceyloncinnamon.srilankabusiness.com/index.html

(1) ELT L 343, 14.12.2012, lk 1.